text: Сцяг Слоніма лунаў у Албаніі, Малайзіі, Катары і іншых краінах — Газета Слонімская
  02:305 декабря 2021
  Сцяг Слоніма лунаў у Албаніі, Малайзіі, Катары і іншых краінах
  Слонімец, які ў сацсетках падпісваецца як Yalla Bulba, часта посціць свае фотаздымкі з падарожжаў разам са сцягам Слоніма — на фоне пяскоў пустыні Катара, заснежаных гор Кыргызстана ці зіхатлівых хмарачосаў Малайзіі.
  Са сцягам Слоніма ў Малайзіі
  Як сказаў Yalla Bulba ў размове з карэспандэнтам «ГС», ён жыве за мяжой амаль тры гады. У падарожжы выпраўляецца спантанна, і гэта прасцей рабіць з-за мяжы.
  — Гэтыя фота публікую да 25 сакавіка. Тут Албанія, Кіеў, Варшава, Кіргізія, Малайзія, Катар. Сцяг Слоніма зроблены ў Мінску кампаніяй symbal.by. Хутка планую пад гэтым імем зрабіць яшчэ і шэраг відэаролікаў, у тым ліку па матывах сваіх падарожжаў, але на гэта патрэбны час. Паспрабую запусціць іх да 25 сакавіка, то бок прымеркаваць іх да #бнр100, — падзяліўся Yalla Bulba.
  Сцяг свайго роднага горада слонімец возіць, таму што, па ягоных словах, ён любіць нашу слонімскую зямлю.
  — Я ўдзячны, што мяне выгадавала, паіла і карміла слонімская зямля. Я ўдзячны, што, насуперак волі людзей, я не згубіў сувязі з ёй, хоць сам і знаходжуся за мяжой Беларусі. Адсюль, здалёк, яшчэ больш яскрава бачна, што мы павольна абуджаемся і выходзім з цемры. Шчыра, сардэчна вітаю ўсіх землякоў, няхай вас бароніць Усявышні! Жыве Беларусь! — сказаў субяседнік.